google/wiki40b huggingface dataset:
Fermi Gamma-ray Space Telescope

Fermi Gamma-ray Space Telescope (før oppskyting kalt Gamma-ray Large Area Space Telescope (GLAST)) er et romteleskop som ble skutt opp 11. juni 2008 fra Cape Canaveral Air Force Station etter ti års planlegging og konstruksjon. Teleskopet skal utforske det øverste frekvensområdet av det elektromagnetiske spekteret.
GLAST er et multinasjonalt samarbeidsprosjekt mellom NASA, det amerikanske energidepartementet og statlige etater i Frankrike, Tyskland, Italia, Japan og Sverige.

Instrumenter

GLAST består av de to instrumentene Large Area Telescope (LAT) og GLAST Burst Monitor (GBM). LAT er en partikkeldetektor som kan oppdage fotoner i energiområdet 30 MeV til 300 GeV, og benytter tilsvarende teknologi som i partikkelakseleratorer på Jorden. GBM består av 14 sensorer som kan registrere plutselige utbrutt av gammastråling som gammaglimt og solstormer.
Theodor Benfey

Bakgrunn

Theodor Benfey var sønn av en jødisk kjøpmann. Han studerte først klassisk filologi, viet seg senere til studiet av sanskrit og sammenlignende språkforskning. Han ble i 1862 ordinarie professor ved Göttingens universitet.

Språkforskning

Sitt rykte som fremstående språkforsker vant han ved sine undersøkelser Ueber die Monatsnamen einiger alten Völker (1836). Han klarte å tilegne seg en høy grad av beherskelse av nye språk meget raskt. 
I 1846 konverterte han til kristendommen (protestantismen) med sin hustru og sine fire barn.
Theodor Benfey ansees som en av sin samtids fremste europeiske utforskere av litteratur på sanskrit. Han kom med skjellsettende bidrag til kunnskapen om sanskrit i den vestlige verden. Et første viktig bidrag var en tysk kommentert oversettelse av Samaveda, med ordforklaringer, i 1848. 
Blant hans øvrige lingvistiske hovedverker kan fremheves Griechisches Wurzellexikon (1839-42), Ueber das Verhältnis der ägyptischen Sprache zum semitischen Sprachstamm (1844), Die Hymnen des Santa Veda (1848; med oversettelse og ordbok), Vollständige Grammatik der Sanskrit-Sprache (1852), samt en Sanskrit-Chrestomathie (1853-54), Orient und Occident (1863-65), Sanskrit-English Dictionary (1866) og Geschichte der Sprachwissenschaft und orientalischen Philologie in Deutschland seit Anfang des 19:n Jahrhunderts (1869).

Eventyrforskning

Benfey ble en grunnlegger av den sammenlignende eventyrforskning. I anmerkningene til sin oversettelse av «Pantsjatantra» (1859) begynte hans undesøkelser om de østerlandske legenders utberedelse i vesterland. Han la der for dagen at en stor del av Tysklands folkeeventyr først i middelalderen ble overført fra India til Europa. Med denne eventyrvandringsteorien videreførte han hypoteser som allerede var blitt fremlagt av brødrene Grimm - men var imidlertid en klar motstander av deres indogermanske teori.
Forøvrig forfattet han en mengde mindre arbeider, i særdeleshet i «Göttingische gelehrte Anzeigen».
Blant hans studenter var skotten James Murdoch. Noen av hans tanker ble senere utviklet i Russland av Fjodor Buslajev.
John Lees

Biografi

Lees hadde ingen formell musikkutdanning, men begynte å spille gitar i en alder av fjorten år. Han begynte siden på Oldham School Of Art, hvor han kom i kontakt med Woolly Wolstenholme i 1964. Sammen spilte de i bandet The Sorcerers, hvor de spilte rock and roll-musikk som kunne minne om Eddie Cochran. De spilte også sammen en periode i bandet The Blues Keepers, før de sammen med Les Holroyd og Mel Pritchard grunnla Barclay James Harvest i 1966.
Lees spilte inn en soloutgivelse kalt A Major Fancy i 1972, men denne ble ikke gitt ut siden BJH skiftet plateselskap samme år. Utgivelsen ble siden sluppet i 1977. Han spilte også inn en coverversjon av The Eagles' låt «Best of My Love» på vegne av Polydor i 1974.
Da Barclay James Harvest bestemte seg for å bryte opp på grunn av musikalske uenigheter i 1998 tok Lees kontakt med Wolstenholme, som i 1979 hadde trukket seg mer eller mindre tilbake, og grunnla oppfølgerbandet Barclay James Harvest Through The Eyes of John Lees. Dette prosjektet tok siden navnet John Lees' Barclay James Harvest. Lees kombinerer i dag dette bandarbeidet sammen med en stilling som musikklærer ved Crompton House Church of England High School.
Asiatiske vinterleker 1999

Asiatiske vinterleker 1999. De fjerde Asialekene i vinteridrett ble arrangert i Gangwon i Sør-Korea i perioden 30. januar til 6. februar 1999. Det var 798 utøvere fra fjorten nasjoner som deltok i sju sporter. Kina ble beste nasjon med femten gullmedaljer foran Sør-Korea med elleve.
Paraguays politiske system

Paraguays politiske system består av politiske institusjoner, de politiske beslutningsprosessene og innholdet i de politiske beslutningene i Paraguay. Paraguay hadde en sterkt sentralisert og til tider diktatorisk styresett frem til 1992, da landet fikk en ny grunnlov som fordelte makten.
Paraguay er en konstitusjonell republikk der den utøvende makten ligger hos en president, som er både statsoverhode og regjeringssjef. Presidenten og visepresidenten velges på samme stemmeseddel for en periode på fem år.
Den lovgivende makten ligger hos nasjonalforsamlingen, på spansk Congreso, som igjen er delt inn i to grener; senatet og deputertkammeret. Senatet, Cámara de Senadores, har 45 medlemmer. Senatorene velges ved landsdekkende forholdstallsvalg for en periode på fem år. Deputertkammeret, Cámara de Diputados, har 80 medlemmer. De velges ved forholdstallsvalg i 18 flermannskretser (departementene og hovedstadsdistriktet) for en periode på fem år.
Paraguays høyesterett, Corte Suprema de Justicia, består av 9 medlemmer. De blir valgt av dommerrådet, Councila de Magistrates.
Fåker

Fåker er et småsted i Östersund kommune i Jämtlands län i landskapet Jämtland i Sverige. I 2005 var Fåker regnet som et tettsted, og hadde da 209 innbyggere, men i 2010 var innbyggertallet sunket under 200, som er grensen for å regnes som tettsted i Sverige.
Kakkel

Kakkel (av tysk Kachel) er en plate av porøs leire som er heldekket med glasur av tinn eller bly på utsiden. Materialet er mest brukt som kledning til vegger og til kakkelovner.
Kento Misao

Landslaget

Kento Misao spilte 3 landskamper for Japans herrelandslag.
Mole (Surrey)

Navnets opprinnelse

«Mole» betyr muldvarp på engelsk og populært har navnet sin årsak ved at elven flere steder mellom Dorking og Leatherhead renner under bakken. Under tørre somre tørker elven såpass inn at den også andre steder forsvinner fra overflaten, og bare renner som en bekk i steingrunnen under. Imidlertid er det ikke sannsynlig at navnet har oppstått fra dette. Oxfords ordbok for engelske stedsnavn (Oxford Dictionary of English Place Names) antyder isteden at navnet Mole enten kommer fra latinske mola («mølle») eller er en lingvistisk tilbakedannelse fra Molesey («Muls øy»). Domesday Book for 1086 lister tjue møller ved elven, og hvor Sidlow Mill var den eldste, datert tilbake til saksisk tid.
Buesveising

Buesveising er en type sveising som bruker en sveiseelektrode som strømforsyning for å opprette en elektrisk lysbue mellom en elektrode og basismaterialet for å smelte metaller i sveisepunktet. Det kan brukes enten likestrøm eller vekselstrøm og forbruks- eller ikke-forbrukselekstroder. Sveiseområdet er vanligvis beskyttet av en eller annen form for skjoldgass, damp eller slagg. Prosessen kan utføres manuelt, halvautomatisk eller helautomatisk. Den ble først utviklet på første del av 1900-tallet, og ble kommersielt viktig i skipsbyggingen under andre verdenskrig. I dag er det fortsatt en viktig prosess i fabrikasjon av stålkonstruksjoner og kjøretøy.
Enkekeiserinne Xiaozhuang

Biografi

Prinsesse Bumbutai ble gitt til Huang Taiji som hans konkubine i 1625 da hun var tolv år gammel. Hun skjenket ham tre døtre og hans niende sønn, Fulin, som senere skulle bli Shunzhi-keiseren.  Hennes tante, Jere, var Hung Taijis keisergemalinne, og hun ble en enkekeiserinne da Hung Taiji døde og ble etterfulgt av  Borjigits sønn, Shunzhi.
Etter Hung Taijis død fant man intet testamente fra ham, og det kom til voldsom uenighet om tronfølgen mellom hans brødre og hans eldste sønn Hooge. Daisan og Dorgon, brødrene til Hung Taiji, ble enige om at Shunzhi skulle være tronfølgeren, og avla løfte om at de lojalt ville tjene den da temmelig unge gutten. Hooge var ikke tilfreds med den avgjørelsen og fremholdt at han selv burde bli den nye keiser, ettersom han var den eldste av keisersønnene. Det ble til at Hooge til slutt ble satt i husarrest av prins Dorgon, og ikke lenge etter døde han. 
Dorgon ble regent og tok beslutninger om rikets tarv for Shunzhi-keiseren, ettersom den unge keiseren var mindreårig. Historikere har alltid lurt på hvordan forholdet mellom de to egentlig var. Men uansett, etter Dorgons død, ble hans familie straffet av keiseren, og alle hans titler og embeder ble fratatt ham posthumt. Det er en vanlig antagelse at Xiaozhuang hatte giftet seg med Dorgon etter Hung Taijis død, og at dette sannsynligvis var en bidragende årsak til hvorfor Dorgon og hans bror Dodo ble ilagt slike straffer etter deres død. 
Borjigit spilte en viktig rolle i sønnens liv. Hun holdt lav profil under sønnens styre, og var forsåvidt ikke så aktivistisk som den senere enkekeiserinne Cixi i forhold til Guangxu-keiseren.
Shunzhi-keiseren døde i en alder av 24, og hans sønn og etterfølger, Kangxi, var bare åtte måneder gammel da. Borjigit fikk også da en rolle å spille i det politiske liv. Det var hun som bad de fire utnevnte fellesregenter, Oboi, Sonin, Suksaha og Ebilun, om å assistere sønnesønnen, og hun formante sønnesønnen om å være flink og lære av sine ministre. 
Borjigit overtok ansvaret for Kangxi-keiserens oppdragelse etter at hans mor døde. Da Oboi utgjorde en voksende trussel mot Kangxis styre, hjalp hun ham til å kvitte seg med ham og gripe maktens tøyler selv. 
Borjigit nektet å ta del i det søte hoffliv, antagelig fordi hun var preget av sin egen karrigere oppvekst og  oppdragelse i Mongolia. Hun nektet å la seg feire på sine fødselsdager, for hun visste hvor kostbare slik hoffestivitas var. 
Hun døde i 1688.
Takk ska' du ha

Takk ska' du ha er et musikkalbum med diverse artister som Bjørn Eidsvåg, The September When, Stavangerensemblet og Vestlandsfanden, utgitt i 1996.
Arachania (Rocha)

Transport

Ruta 10 forbinder Arachania med Canelones, Punta del Este, La Paloma (by) og Cabo Polonio.
Pseudoneptis bugandensis

Utseende

En middelsstor, svart sommerfugl med litt avrundede vinger, vingene med lyse (blekblå) tverrstriper. Arten ligner mye på slekten Neptis, men det er trolig fordi den etterligner disse artene, ikke fordi den er i nær slekt med dem.
Den kan vanligvis skilles greit fra Neptis-artene på det blå fargeskjæret i vingens lyse bånd.
Den uvanlig utseende larven er lysgrønn med tallrike, klubbeformede, svarte utvekster som er tett besatt med skarpe pigger.

Levevis

Arten lever i ulike slags skog opptil omtrent 1000 meter over havet. Larvene utvikler seg på fikenslekten og slekten Antiaris (familien Moraceae) og slekten Ritchiea i familien Capparaceae. Sommerfuglene flyr med rolige, langsomme vingeslag som vanlig for Limenitidinae.

Utbredelse

Arten er utbredt i tropisk Afrika, fra Sierra Leone i vest til Kenya i øst og Angola i sør.
Banner

Banner er en type fane, det vil si et flaggliknende kjennetegn og samlingsmerke med symboler, farger («tinkturer») og figurer fra våpenskjold og lignende. Bannere er særlig brukt som militært felttegn eller stridsmerke i krig. Heraldiske våpenbannere er opphengt i ordenskapeller for visse britiske ridderordener (se avbildningen av bannere for riddere av Tistelordenen i Edinburgh).
Et banner kan på norsk også bety en overskrift, et tekstbånd eller tekstfelt som går tvers over en avisside eller en webside, ofte som en webannonse . Banner kan dessuten brukes om reklamebannere og demonstrasjonsplakater, særlig i form av store, avlange bånd og plakater med tekst og budskap.
Ordet banner har kommet til norsk via fransk bannière fra det middelalderlatinske bannum, en omskriving av et opprinnelig germansk ord som betyr «felttegn».
Ubåtklassen Victor III

Sovjetisk prosjekt 671RTM/RTMK Sjtsjuka (Gjedde) - begynte tjenesten i 1979, og 25 av disse ble bygget frem til 1991. Disse ubåtene hadde fire missilbrønner for utskyting av SS-N-21 Sampson eller SS-N-15 Starfish missilar og Type 53 torpedoer I tillegg hadde de to missilbrønner for utskyting av SS-N-16 Stallion missiler og Type 65 torpedoer. 
Noen av disse ubåtene hadde propeller som ble dreid med piratkopierte dataprogram som Sovjetunionen hadde fått tilgang til gjennom den såkalte Toshiba-Kongsberg skandalen.
Masahiro Ota

Karriere

Masahiro Ota startet sin profesjonelle karriere i JEF United Ichihara i 1993. Han har også spilt for Urawa Reds.
Avdeling for rettsmedisinske fag

Avdeling for rettsmedisinske fag er en avdeling i Klinikk for laboratoriemedisin ved Oslo universitetssykehus, opprettet 1. januar 2017 for å overta rettsmedisinske oppgaver fra Folkehelseinstituttet.
Avdelingen er organisert i ni seksjoner og har ca. 230 ansatte innen tjenesteproduksjon og forskning i de tre hovedvirksomhetsområdene rettstoksikologi, rettsgenetikk og rettspatologi/klinisk rettsmedisin. Rettsgenetikk og rettspatologi er lokalisert på Rikshospitalet og i Gaustadalléen 30, mens Rettstoksikologi holder til i Lovisenberggata 6.
Avdelingen har dessuten nasjonalt ansvar for å gi råd til Utlendingsdirektoratet om medisinske aldersvurderinger av enslige mindreårige asylsøkere.
Detektimen

Detektimen er en programpost på TV-kanalen NRK1 der det sendes kriminalserier, som regel britiske, men også amerikanske, australske og tyske. Også norske, svenske og danske serier er vist.
Detektimen ble innført som programpost av NRK 16. september 1960, og hadde en enkeltstående episode av Sherlock Holmes og Dr. Watson på programmet. Ukene etter fulgte de britiske seriene Fire rettferdige menn og Interpol kaller. Bruken av begrepet festet seg for alvor da NRK startet høstsesongen 1. september 1961. Da viste kanalen den første episoden av Perry Mason, med Raymond Burr i hovedrollen. Ifølge Dagbladet-journalisten Fredrik Wandrup vant den skarpsindige forsvarsadvokaten både saken og «kongeriket». Fredagen overtok lørdagens plass som ukas viktigste TV-dag. «Detektimen skulle komme til å bli et nasjonsbyggende element i det nye mediefellesskapet som samlet Norge under den hellige norske rikskringkasting.» I 1960- og 1970-årene sendte Detektimen oftest to eller tre serier som vekslet med hverandre ved at de gikk annenhver, eller hver tredje, uke. Det var få serier som gikk kontinuerlig på ukentlig basis.
Detektimen hadde sin seermessige storhetstid i 1960- og 1970-årene.
Very Important Person

Very Important Person, forkortet VIP brukes om personer med spesielle privilegier på grunn av hans eller hennes status. Eksempler er kjendiser, monarker, politikere, offiserer av høy rang og rike personer. På større idrettsanlegg og konsertarenaer er det vanlig med VIP-tribuner. I noen tilfeller, f.eks på konserter, selges VIP-billetter tilgjengelig for alle. 
VVIP (er forkortelse for Very Very Important Person) kan indikere en status som er høyere enn VIP.
MIP (er forkortelse for Most Important Person) kan indikere en status som er høyere enn VVIP.
Syntonopterida

Utseende

Store til meget store, døgnflue-lignende insekter. Kroppen var slank med to par vinger som var omtrent like lange, men bakvingene litt bredere enn forvingene ved roten.

Levevis

Nymfene levde trolig i ferskvann.

Fossiler

Gruppen er kjent fra fossiler fra Karbon og Perm fra Europa, det nordlige Asia og Nord-Amerika.
UNIVAC 90

UNIVAC 90 var en familie av stormaskiner som ble utviklet og produsert av UNIVAC. De første modellene ble introdusert i 1973. De minste modellene omfattet blant annet 90/25, 90/30 og 90/40 og kjørte operativsystemet OS/3. Modellene 90/60 og 90/70 tilhørte mellomskiktet, mens 90/80 var et høyytelsessystem. De tre siste modellene kjørte operativsystemet VS/9.
Gondolin

Historie

Gondolin var en by som lå mot nord i Beleriand. Byen ble bygget av Noldoenes konge Turgon nede i en dal fordi han ønsket et skjult samfunn for visse alver. Turgon bygde byen i hemmelighet, mens han ennå bodde på borgen Nevrast ved havet. Gondolin var bevoktet av syv porter, som alle var konstant bemannet. Rundt byen stod også Ringfjellene, hvor ørnene passet på at ingen kom forbi. Men en dag ble Turgon søstersønn Maeglin tatt til fange når han var utenfor ringfjellenes beskyttelse. Morgoth lovet Maeglin herredømme over Gondolin hvis han fikk vite hvor byen lå. Slik fikk Gondolin sin undergang. Byen stod i mer en 400 år før den ble ødelagt av Morgoths hærstyrker.
Ingen visste hvor byen lå, utenom Huor og Húrin, før Turgon åpnet Gondolins porter og marsjerte med ti tusen alvekrigere i skinnende rustninger for å hjelpe Fingon og de andre alvekongene i De Talløse tårers slag (Nirnaeth Arnoediad).
Tyristrand menighet

Tyristrand menighet ligger i Ringerike prosti og omfatter Tyristrand kirke. Sognet tilhørte Hole prestegjeld fram til 1984, men kom inn under Norderhov kirke da Hole rev seg løs fra storkommunen Ringerike etter sammenslåingen i 1963/1964 og på nytt ble egen kommune.
Geografisk ligger sognet mot sørvest i Ringerike kommune, med kirkested på Tyristrand, halvveis mellom Hønefoss og Vikersund i Modum kommune, langs Rv35 mot Drammen.
Sognet går fra grensen mot Norderhov og Ask menighet i nordøst, og omfatter områdene langs Tyrifjordens nordvestbredd til grensen mot Modum.
Ohios flagg

Ohios flagg er en splittstander med tre røde og to hvite striper og en blå trekant ved stangen der det er plassert en hvitkantet rød skive og hvite stjerner. Flagget ble innført 9. mai 1902 og er det eneste av USAs 50 delstatsflagg som ikke har en rektangulær form. Flagget er i størrelsesforholdet 8:13.
Formen på flagget påminner om kavaleriets flagg under den amerikanske borgerkrigen. Flagget er tegnet av John Eisenmann, som ønsket å vise delstatens lojalitet til unionen i flagget han tegnet og patenterte i 1901. Den store blå triangelen symboliserer Ohios åser og daler, mens de røde og hvite stripene symboliserer veiene og kanalene i delstaten. De sytten hvite stjernene på den blå triangelen symboliserer at Ohio var den syttende delstaten som gikk med i unionen. Stjernene er delt i to grupper. De tretten nærmest stangen representerer USAs opprinnelige delstater, mens gruppen av fire stjerner i spissen av trekanten viser til de fire som tilkom deretter, inkludert Ohio. Den røde sirkelen med hvit kant rundt er en «O», første bokstav i delstatens navn. Samtidig symboliserer dette også en hestekastanje, en henvisning til delstatens tilnavn: «The Buckeye State». 
Ohios flagg er sammen med Nepals flagg det eneste ikke rektangulære offisielle stats- eller delstatsflagget.
Chang'an-avenyen

Chang'an-avenyen (hanyu pinyin: Cháng ān jiē 长安街, «Den lange freds aveny») er en viktig gate gjennom Beijing i Folkerepublikken Kina.
I strikt forstand er det kun Vestre Chang'an-aveny og Østre Chang'an-aveny. Men ettersom det fysisk dreier seg om en bred og sentral gate som løper gjennom hele Beijing, er det ikke uvanlig å regne med i strekningen fra Fuxingmen ved vestre Andre ringvei og tvers over til  Jianguomen ved østre Andre ringvei. I 2009 ble baten utvidet til ti kjørefiler.
I enda videre forstand regner man med veien også utenfor Annen ringvei, slik at den i vest og øst også fører godt inn i distriktene Shijingshan og Tongzhou.

Navnet

Navnet Chang'an kommer fra Chang'an, som i dag er storbyen Xi'an, en av Kinas historiske hovedsteder.
Trondheimsfjorden

Rutetrafikk på Trondheimsfjorden

I over hundre år var de indre delene av fjorden trafikkert av rutebåt. Den første ruten ble etablert i 1850, og den siste ble lagt ned i 1974, 118 år senere. Trondheimsfjorden har lunefulle vinder slik at regulær persontrafikk med rutebåt kom med dampbåtene. De var ikke som seilbåter så utsatte for vind og vær, og ga grunnlaget til hurtigere og regelmessige ruter innover fjorden
Den første dampbåten som ble satt i rute på indre Trondheimsfjord var hjuldamperen «Nidelven», som var hjemmehørende i Trondheim. Den gjorde sin først tur 26. november 1850. Men trafikkgrunnlaget var for lite, og ruten ble lagt ned og skipet solgt allerede i 1853.
Den 1. mai 1855 ble imidlertid Indherreds Dampskibsselskab etablert med sete i Levanger. Også de satset på hjuldamper, «Indherred», som ble sjøsatt 7. februar 1856. Skipet gikk opprinnelig i rute mellom Trondheim og Inderøy, senere forlenget til Steinkjer. «Indherred» var nærmest enerådende på rutetrafikken i den indre delen av Trondheimsfjorden frem til 1865. Da ble Stenkjær Dampskibsselskab etablert og ruteskipet «Kong Oscar» satt i rute mellom Trondheim og Steinkjer. Utover 1870-tallet økte trafikkgrunnlaget betraktelig og flere privateide båter trafikkerte fjorden. Noen av disse var «Nea», «Levanger» og «Arne».
De trauste sliterne i rutetrafikken i var «Kong Oscar» og «Stenkjær», og hold det gående på fjorden i mer enn en mannsalder. Mot slutten av 1920-tallet satte Indherredsinn et nytt og større skip, det fikk nok en gang navnet «Innherred», og hadde plass til hele 245 passasjerer. Det gikk i rute på fjorden fra 1929 og helt frem til 1956. Etter at «Innherred» gikk ut av rute ble «Bjørnør» innleid for å besørge passasjertrafikken, men allerede i 1958 ble godsbåten «Aalfjord» ombygd til passasjerbåt, og besørget passasjertrafikken inntil 1968.
Den siste båten som gikk i rute mellom Trondheim og Steinkjer var motorskipet «Steinkjer». Båten ble innkjøpt av Indherreds i 1968, og ble satt i rute i desember samme år. Men den 12. september 1974 gikk «Steinkjer» den siste turen i passasjer- og godsfart mellom Trondheim og Steinkjer. Etter 118 år var det slutt på rutetrafikk i indre Trondheimsfjord.

Dyreliv

Begge de to vanlige selartene langs norskekysten, steinkobbe og havert, forekommer i Trondheimsfjorden. Enkelte vintre vandrer den arktiske grønlandsselen inn i fjorden, og den kan da sees liggende på elveisen i munningene til Gaula og Nidelva. Den vanligste hvalarten er nise, som vanligvis sees i småflokker på 4–7 individer. Av og til kommer store flokker med grindhval inn i fjorden. Spekkhogger er en regelmessig, men sjelden gjest.

Naturvern

Tauterryggen, som er ei grunne som går over fjorden på tvers mellom Leksvik og Frosta, er et grunnvannsområde - og det grunneste kjente området med kaldtvannskoraller i verden. På grunn av sin uberørte status ble Tauterryggen i juni 2013, sammen med Framvaren og Saltstraumen, vernet som marint verneområde i Norge - de første i sitt slag. I marine verneområder er det forbudt med trålfiske og oljeboring.